Ministar unutarnjih poslova Ranko Ostojić smatra da bi bilo bolje da je šator, u kojem već mjesecima branitelji traže smjenu ministra Predraga Matića u Savskoj ulici, Crveni križ stavio na raspolaganje za izbjeglice.

– Bilo bi puno korisnije kada bi Hrvatski Crveni križ iskoristio te šatore za puno bolje stvari i stavio ih na raspolaganje izbjeglicama i onima kojima su zaista potrebni – kazao je ministar Ostojić gostujući u emisiji Novi dan televizije N1.

"Moguće je da su među izbjeglicama i teroristi"

Ministar tvrdi da je nemoguće da izbjeglice iz Srbije budu preusmjerene u Hrvatsku. – To nije moguće, mi imamo ugovor sa Srbijom o readmisiji. Kada bi se dogodilo preusmjeravanje, mi bismo prihvatili ljude s ozbiljnim problemima, ali bi se oni potom vratili natrag u zemlju iz koje su došli – kazao je Ostojić te dodao da je Hrvatska spremna za situaciju u kojoj bi došlo do izbjegličkog vala.

– Hrvatska nema namjeru silom sprečavati ulazak izbjeglica, ali imamo prihvatne centre za ljude koji se žele domoći drugih europskih zemalja – kazao je Ostojić te objasnio da imamo centar u Ježevu, a još dva bi trebala biti izgrađena do kraja godine.

– Moguće je da su među izbjeglicama i teroristi, ali treba znati da terorističke napade koji su se ove godine dogodili nije počinio nitko tko je došao bježeći pred ratom u Siriji – rekao je ministar unutarnjih poslova Ranko Ostojić.

>>Hrvatski Crveni križ otvorio apel za izbjeglice, evo kako možete pomoći!

>>EU vraća stare azilante da bi primio izbjeglice